CELEX: 62016TN0028
Language: el
Date: 2016-01-26 00:00:00
Title: Υπόθεση T-28/16: Προσφυγή της 26ης Ιανουαρίου 2016 — Γερμανία κατά Επιτροπής

14.3.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 98/56
            
         Προσφυγή της 26ης Ιανουαρίου 2016 — Γερμανία κατά Επιτροπής
   (Υπόθεση T-28/16)
   (2016/C 098/72)
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Ομοσπονδιακή Δημοκρατία της Γερμανίας (εκπρόσωποι: T. Henze και A. Lippstreu)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει το άρθρο 1 και το παράρτημα της εκτελεστικής αποφάσεως (ΕΕ) 2015/2098 της Επιτροπής, της 13ης Νοεμβρίου 2015, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ), καθόσον με αυτά αποκλείονται από τη χρηματοδότηση της Ένωσης πληρωμές συνολικού ύψους 7 719 920,30 ευρώ από τους αρμόδιους οργανισμούς πληρωμών της Ομοσπονδιακής Δημοκρατίας της Γερμανίας στο πλαίσιο του ΕΓΤΑΑ,
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής, η προσφεύγουσα προβάλλει τέσσερις λόγους ακυρώσεως.
   
               1.
            
            
               Πρώτος λόγος ακυρώσεως: Παράβαση του άρθρου 71, παράγραφος 2, σε συνδυασμό με το άρθρο 2, στοιχείο ε', του κανονισμού (ΕΚ) 1698/2005 (1), καθόσον η Επιτροπή απαιτεί την εφαρμογή κριτηρίων επιλογής όχι μόνον για συγκεκριμένες «πράξεις» κατά την έννοια του άρθρου 2, στοιχείο ε', του κανονισμού 1698/2005, αλλά και για προγενέστερες φάσεις της εθνικής διαδικασίας αναδασμού και ανάπλασης χωριών και καθόσον δεν τηρεί τις απαιτήσεις σχετικά με τα κριτήρια επιλογής.
            
         
               2.
            
            
               Δεύτερος λόγος ακυρώσεως: Παραβίαση της αρχής της εταιρικής σχέσεως του άρθρου 6 του κανονισμού (ΕΚ) 1698/2005, της αρχής της καλόπιστης συνεργασίας (Άρθρο 4, παράγραφος 3, εδ. 1, ΣΕΕ) και της αρχής της προστασίας της δικαιολογημένης εμπιστοσύνης, καθόσον η Επιτροπή στηρίζει την διορθωτική απόφασή της σε ενέργειες που ενέκρινε η ίδια ή προς τις οποίες δεν εναντιώθηκε.
            
         
               3.
            
            
               Τρίτος λόγος ακυρώσεως: Παραβίαση της αρχής της επικουρικότητας (άρθρο 5 ΣΕΕ), καθόσον η Επιτροπή παρεμβαίνει στη διαδικαστική αυτονομία και στην εξουσία των κρατών μελών στον τομέα της χωροταξίας.
            
         
               4.
            
            
               Τέταρτος λόγος ακυρώσεως: Παράβαση του άρθρου 52, παράγραφος 2, του κανονισμού (ΕΕ) 1306/2013 (2) και του άρθρου 31, παράγραφος 2, του κανονισμού 1290/2005 (3) καθώς και παραβίαση της αρχής της αναλογικότητας, διότι η Επιτροπή, με την κατ’ αποκοπή διόρθωση ύψους 10 % δεν αξιολόγησε προσηκόντως το είδος και την σε κάθε περίπτωση περιορισμένη έκταση ενδεχόμενης παραβάσεως σε σχέση με τα κριτήρια επιλογής και δεν συνεκτίμησε το γεγονός ότι η Ένωση ούτε υπέστη πράγματι οικονομική ζημία ούτε διέτρεξε ποτέ πραγματικό κίνδυνο να υποστεί ζημία.
            
         
      (1)  Κανονισμός (ΕΚ) 1698/2005 του Συμβουλίου, της 20ής Σεπτεμβρίου 2005, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) (ΕΕ L 277, σ. 1).
   
      (2)  Κανονισμός (EE) 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) 352/78, (ΕΚ) 165/94, (ΕΚ) 2799/98, (ΕΚ) 814/2000, (ΕΚ) 1290/2005 και (ΕΚ) 485/2008 του Συμβουλίου (ΕΕ L 347, σ. 549).
   
      (3)  Κανονισμός (ΕΚ) 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (ΕΕ L 209, σ. 1).